ניסיון ההפיכה הצבאית בטורקיה (2016)
בליל 15 ביולי 2016, מעט לפני 23:00, בעת שנשיא טורקיה, רג'פ טאיפ ארדואן שהה באתר הנופש מרמריס בדרום-מערב טורקיה, החל ניסיון להפיכה צבאית בטורקיה שכשל כעבור שעות מעטות. את המהלך הובילה קבוצה המהווה חלק מהכוחות המזוינים של טורקיה, שכינתה את עצמה בשם "מועצת השלום הטורקית" ומטרתה המוצהרת הייתה להביא בפני העם הטורקי חוקה חילונית ודמוקרטית. המועצה ניסתה להשיג שליטה על מספר מקומות מרכזיים באנקרה, באיסטנבול ובמקומות נוספים. האירוע הסתיים כעבור יום, כאשר כוחות נאמנים לארדואן הביסו את החיילים שהתנגדו באופן גלוי לממשל הטורקי.